Kim Andersen (V), 2004-04-22:
Jeg tror, det er vigtigt at holde sig for øje, at det forslag, vi her har til behandling i salen, er lovforslag nr. L 216, lov om CO2-kvoter, fremsat af økonomi- og erhvervsministeren.
Det dækker perioden 2005-2007.
Det angiver en klar retning til opfyldelse af regeringens klimamålsætning, og det står vi i Venstre bag.
Det er sådan, at vi skal evaluere denne lovgivning og i det hele taget i 2006 fremlægge en ny plan for, hvordan vi så kommer igennem perioden 2008-2012, således at vi opfylder målsætningerne.
Jeg tror, det er for tidligt på nuværende tidspunkt at komme med helt præcise meldinger om, hvordan vi når de ambitiøse mål.
Jeg tror, vi har brug for at indhøste nogle erfaringer i perioden 2005-2007, sådan som det her lovforslag lægger op til.
Men jeg er for så vidt enig i det, som ligger bag fru Bodil Kornbeks spørgsmål.
Jeg tror, vi skal tage en række instrumenter i anvendelse for at opnå det, som jeg er enig med fru Bodil Kornbek i er nogle meget ambitiøse klimamål.
Direktivet, som ligger til grund for det forslag, vi her har til behandling, specificerer ikke præcist krav om, hvordan landene indretter deres kvoter i perioden 2005-2007.
Man skal være på vej mod medlemslandenes respektive forpligtelser til opfyldelse af den fælles klimaforpligtelse og de enkelte landes klimaforpligtelser i perioden 2008-2012.
Kvoteudspillet vil medføre en reduktion på 3 mio. t i forhold
til 2003 og næsten 6 mio. t CO2 om året fra 2005-2007.
Det er altså en reduktion på 15 pct. i forhold til den forventede udledning fra de omfattede sektorer, og niveauet er fastlagt under hensyntagen til virksomhedernes konkurrenceevne, muligheder for at sætte nye produktioner i gang og skabe flere arbejdspladser, men samtidig viser det altså ifølge min bedste overbevisning vejen frem mod de mål, vi skal have indfriet i perioden 2008-2012.
Det lovforslag, vi her har til behandling, lovforslag nr. L 216 om CO2-kvoter, er jo et udslag af EU's beslutning om at indføre et fælles EU-kvotemarked i EU-området, så vi på en omkostningseffektiv måde kan leve op til vores internationale klimaforpligtelser.
Vi har i Danmark påtaget os en meget ambitiøs klimamålsætning, som vi i Venstre står bag.
Den går ud på, at vi i perioden 2008-2012 skal reducere CO2-udledningen i forhold til basisåret 1990 med hele 21 pct.
Det er i sandhed meget ambitiøst for et land uden naturlige energiressourcer og med en meget stor eksportrate. Men vi har også nogle internationale klimaforpligtelser, og vi er af den opfattelse, at der skal gøres en målrettet og helhjertet indsats for at imødegå de risici, der er ved en fortsat vækst i CO2-udledningen.
Derfor står vi også bag klimapolitikken.
I det hele taget er det vigtigt, at vi ser det her lovforslag og det, der følger efter for perioden 2008-2012,
i et overordnet perspektiv som den EU-ordning, det reelt er.
Det er en EU-aftale, og de aftaler, der vil skulle laves med lande og landegrupper uden for EU med hensyn til Clean Development Mechanism og Joint Implementation og den slags, skal også ses overordnet.
Det er ikke en dansk sammenhæng alene, det er i høj grad en international.
Forslaget vil reducere udledningen med omkring 3 mio. t i forhold til udledningen sidste år - med næsten 6 mio. t CO2 om året fra 2005 til 2007.
Det er en reduktion på 15 pct. i forhold til den forventede samlede udledning fra de omfattede sektorer.
Det fremgår også af forslaget, at kvoten fastsættes, så de virksomheder, som bliver omfattet af den nye kvoteregulering, samlet kan udlede 33,5 mio. t pr. år fra 2005 til 2007.
Deraf bliver de 30,8 mio. t tildelt som gratiskvoter til eksisterende virksomheder.
1,7 mio. t vil blive bortauktioneret og 1 mio. t vil blive placeret i en pulje til vækst og fornyelse, sådan at der også tages højde for, at vi fortsat kan have en økonomisk vækst i vores samfund inden for den fastlagte klimapolitik, og dermed også mulighed for at skabe nye arbejdspladser.
Ikke mindst dét er også vigtigt for Venstre.
Det tages der højde for med det fremsatte forslag, og Venstre kan støtte forslaget.